Kwamitin Shugaban kasa kan lalata kanana da manyan haramtattun makamai ya lalata makamai 5,870 a Gusau ranar Litinin, wadanda gwamnatin Jihar ta Zamfara ta karbo su.
Gwamnatin ta Jihar Zamfara ta amso makaman ne daga hannun ‘yan ta’addan da suka tuba suka mika wuya ga kwamitin Jihar na wanzar da zaman lafiya da sasantawa da kuma ajiye makamai, wanda mataimakin gwamnan Jihar, Ibrahim Wakkala, ke shugabanta.
Bikin lalata makaman an yi shi ne a filin kasuwar duniya ta Gusau, wanda shugaban kwamitin na shugaban kasa, Emmanuel Imohe, ya jagoranta.
Lalata makaman ya sami halartar gwamnan Jihar ta Zamfara, Abdul’aziz Yari, Mataimakin sa, Ibrahim Wakkala, wakilai daga manyan kungiyoyin duniya, EU, ECOWAS da UNDP da sauran cibiyoyin tsaro da Sarakunan gargajiya.
“Baya ga karbowa da lalata makaman, daya daga cikin manufar wannan kwamitin na shugaban kasa shi ne inganta rayuwar al’umman da suka sallama makaman na su.
Mista Imohe, sai ya yaba wa gwamnatin ta Jihar Zamfara kan shirin ta na amsar makaman wanda har ya kai ga ta iya amso sama da kananan makamai 5,000 da albarusai da kuma manyan makamai masu iya sarrafa kansu.
“Ina farin cikin kasantuwa da wannan babban hobbasan na gwamnatin Zamfara, ina kirga wannan a matsayin manyan nasarorin da wannan kwamitin ya samu, ina kara yi ma kwamitin na kwance damara wanda mataimakin gwamnan, Malam Ibrahim Wakkala godiya, da kuma dukkanin wadanda suka bayar da gudummawa wajen wannan gagarumar nasara da aka samu.
“Ku na sane da cewa gwamnatin tarayya ta kaddamar da wannan kwamitin ne a watan Afrilu na shekarar 2013, da nufin magance matsalar karakainan haramtattun makamai manya da kanana.
“Muna kuma aiki ne tare da manyan kungiyoyi na duniya da nufin kwance damarar makamai a kan iyakokin kasarnan da kuma bayar da agaji ga tubabbabun ‘yan ta’adda,” in ji Imohe.
A na shi jawabin, Gwamna Yari, ya godewa gwamnatin tarayya kan kafa kwamitin na shugaban kasa da kuma kungiyoyin duniya kan kokarin su na wanzar da zaman lafiya a Jihar da ma kasa bakidaya.
“A yau muna bukin lalata haramtattun makaman, za mu ci gaba da bayar da dukkanin taimakon da ya kamata ga kwamitin na Shugaban kasa wajen kyautata al’amarin tsaro a Jiharmu da ma kasa bakidaya.
Abin Da Za A Yi Da Dala Miliyan 320 Da Abacha Ya Sata -Buhari